Liikenne- ja viestintäministeriö

**Viite:** Liikenne- ja viestintäministeriön lausuntopyyntö tietoyhteiskuntakaaresta 4.4.2013 (LVM/1353/03/2011)

**Tekesin LAUSUNTO TIETOYHTEISKUNTAKAARESTA**

Tekes – teknologian ja innovaatioiden kehittämiskeskus kiittää mahdollisuudesta antaa näkemyksensä luonnokseen hallituksen esitykseksi tietoyhteiskuntakaaresta. Lausunto keskittyy tietoyhteiskuntaan liittyviin yleisiin linjauksiin, eikä kohdistu lakiehdotuksen yksityiskohtiin.

**Tietoyhteiskuntakehitys välttämätöntä suomalaiselle hyvinvoinnille**

Menestyminen tietoyhteiskuntakehityksessä on välttämätöntä Suomen kaltaisen korkeaan osaamiseen ja avoimeen talouteen perustuvan hyvinvointiyhteiskunnan turvaamiselle. Tekesin rooli edistää tietoyhteiskuntaa ja tiedosta kumpuavaa kilpailukykyä on rahoittaa ja rohkaista yrityksiä, tutkimusmaailmaa ja julkisia organisaatioita panostamaan kunnianhimoiseen innovaatiotoimintaan, jolla luodaan ja sovelletaan uutta tietoa tavalla, joka edistää kestävää talouskasvua ja lisää hyvinvointia. Tietoyhteiskuntakehitys ja sitä vahvistava innovaatiotoiminta edellyttävät suotuisaa toimintaympäristöä, johon kuuluu mm. selkeä, kehitystä mahdollistava eikä sitä hankaloittava lainsäädäntö. Ehdotetun kaltainen uusi tietoyhteiskuntakaari on tärkeä edistysaskel tietoyhteiskuntaa koskevan lainsäädännön modernisoimiseksi, selkeyttämiseksi ja saattamiseksi mahdollisuuksia tarjoavaksi.

**Teknologisen kehityksen, innovaatioiden ja kilpailun lisäämisen korostaminen on mitä kannatettavinta**

Tekes pitää erittäin tärkeänä ja hyvänä asiana, että säädöstyössä on otettu kiinteästi huomioon teknologisen kehityksen, innovaatioiden ja kilpailun lisäämisen edistämisen näkökulma. Nämä kaikki ovat avainasioita silloin, kun tietoyhteiskuntakehityksen halutaan olevan keskeinen tekijä myös talouskasvun luomisessa. Tekesin omassa strategiassa tietoyhteiskunta on vahvasti esillä painopisteissä, joihin suunnataan erityispanostuksia varsinkin ohjelmatoiminnan muodossa. Yksi esimerkki käynnissä olevasta, varsin suoraan tietoyhteiskuntakehitystä palvelevasta ohjelmasta on [Trial - Kognitiivisen radion ja verkon kokeiluympäristö](http://www.tekes.fi/ohjelmat/trial).

Tekes on valmis keskusteluun ja yhteistyöhön tietoyhteiskuntakehityksen vauhdittamisen kaipaamista uusista avauksista. Suurimmat kehittämishyödyt olisivatkin saatavilla hallinnonalojen rajat ylittävillä laajoilla synkronisilla kumppanuusohjelmilla.

**Tilaa ja selkeyttä yksityiselle toiminnalle**

Sähköisen viestinnän sääntelyssä on tärkeää selkeys, sääntelyn rajaaminen vaadittavaan minimiinsä ja riittävän tilan antaminen markkinaehtoiselle toiminnalle. Nämä näkökulmat säädösvalmistelussa onkin otettu ansiokkaasti huomioon.

Kunnioittavasti

Tekes – teknologian ja innovaatioiden kehittämiskeskus

Matti Hiltunen

Suunnittelujohtaja

[allekirjoitettu sähköisesti]